Forslag til RÅDETS FORORDNING om vedtægterne for de forvaltningsorganer, der administrerer opgaver i forbindelse med EF-programmerne

(forelagt af Kommissionen)

BEGRUNDELSE

1. Indledning

Kommissionen, der har til opgave at gennemføre EF-politikkerne, har fået overdraget iværksættelsen og forvaltningen af et fortsat stigende antal programmer, som bliver mere og mere komplekse. Gennemførelsen af disse opgaver gør det nødvendigt at mobilisere meget betydelige menneskelige ressourcer.

I denne situation er Kommissionen nødt til i vidt omfang at benytte midler uden for Kommissionens regi. I mangel af passende juridiske instrumenter har denne tendens givet sig udtryk i øget udlicitering til privatretlige virksomheder (kontorer for teknisk bistand).

I årenes løb har denne udliciteringspolitik givet anledning til mange vanskeligheder, bl.a. vedrørende fastlæggelse af grænserne for udlicitering, praktiske forvaltningsmæssige problemer, manglende synliggørelse af Kommissionen og en ringere kontrol med gennemførelsen.

2. Nye former for eksternalisering

Kommissionen har derfor ment, at det ville være hensigtsmæssigt at behandle det generelle problem vedrørende forvaltningen af EF-programmerne inden for rammerne af den administrative reform, der blev indledt i begyndelsen af 2000.

Samtidig med at Kommissionen har fundet det nødvendigt at forbedre gennemførelsen af EF-programmerne, har den også fremhævet, at det er nødvendigt, at den koncentrerer sig om sine institutionelle opgaver. Derfor agter den at indføre et mere specialiseret forvaltningssystem, der både er effektivt og gennemskueligt.

I den meddelelse om eksternaliseringen af forvaltningen af EF-programmerne, der følger med dette forslag til forordning, gør Kommissionen rede for eksternaliseringens fordele og begrænsninger, de særlige karakteristika ved de nye forvaltningsformer, den påtænker, samt krydshenvisninger mellem de opgaver, der skal udføres, og de instrumenter, der skal anvendes.

3. Forvaltningsorganet

3.1. Det mest nyskabende juridiske instrument i den række af eksternaliseringsinstrumenter, som Kommissionen påtænker, er det forvaltningsorgan, som er genstand for dette forslag til forordning. Der er tale om et EF-organ, der får status som juridisk person, og hvortil Kommissionen i forbindelse med forvaltningen af de af lovgiveren udarbejdede EF-programmer på eget ansvar kan overdrage visse opgaver, hvis varetagelse den fører kontrol med.

3.2. Kommissionen foreslår ikke i denne forordning direkte oprettelsen af et sådant organ, men derimod fastsættelse af vedtægterne herfor. Kommissionen vil derefter kunne beslutte - sag for sag - at oprette forvaltningsorganer i overensstemmelse med disse vedtægter med henblik på forvaltning af bestemte EF-programmer, når det ifølge retsgrundlaget for disse programmer er muligt at benytte ekstern teknisk bistand.

3.3. Fordelen ved at benytte et offentligretligt EF-organ som det foreslåede forvaltningsorgan er, at i de tilfælde, hvor det måtte være hensigtsmæssigt, kan der til dette organ uddelegeres hovedparten af de opgaver, der er knyttet til programforvaltningen, herunder offentlige tjenester og retsakter om budgetgennemførelsen.

3.4. Et EF-forvaltningsorgan, der råder over et midlertidigt, højt kvalificeret specialuddannet personale, vil være det bedste middel til at sikre gennemførelsen af målsætningerne for de pågældende programmer, og til at der i visse tilfælde sikres større opmærksomhed omkring EF-indsatsen.

3.5. Kommissionen foreslår, at Rådet vedtager vedlagte forordning om forvaltningsorganets vedtægter, herunder organets struktur, ledelse og personale, beføjelser, opgaver, funktioner, forbindelser til Kommissionen, budget- og finansordning, kontrollen med organet og det juridiske og finansielle ansvar, som organet vil få.

Opgaver

3.6. Forvaltningsorganet vil kunne få overdraget forvaltningen af hele eller en del af ét eller flere EF-programmer, undtagen retsakter, der indebærer skønsmæssige beføjelser på grundlag af politiske beslutninger. Disse retsakter skal fortsat høre under de pågældende institutioners enekompetence.

Forvaltningsorganet vil få overdraget den konkrete forvaltning af EF-programmerne inden for rammerne af de målsætninger, der er fastlagt af lovgiveren, og den af Kommissionen fastlagte programmering samt inden for de pågældende bevillingsrammer. Organet skal derfor for hvert enkelt projekt forvalte alle eller en del af faserne i specifikke projekter, lige fra projektets identifikation og til kontrollen af, at der er sket en korrekt gennemførelse. Forvaltningsorganet bør til dette formål have beføjelse til at træffe individuelle beslutninger. Det bør ligeledes kunne vedtage de budgetgennemførelsesakter, der er nødvendige til iværksættelse af de individuelle projekter, samt de øvrige foranstaltninger, der er nødvendige i den forbindelse (offentlige udbud, undertegnelse af kontrakter og aftaler osv.).

Forvaltningsorganet vil endvidere kunne få til opgave at indsamle og behandle oplysninger vedrørende gennemførelsen af de pågældende programmer. På grundlag af disse specifikke oplysninger vil det være muligt for gennemførelsesorganet at komme med anbefalinger til Kommissionen med henblik på den senere udvikling i disse programmer. Det er dernæst Kommissionens opgave at behandle disse anbefalinger og i givet fald fremsætte forslag til lovgivnings- og budgetmyndighederne.

Referenceramme og kontrol

3.7. Det er naturligvis helt nødvendigt, at der er en stram kontrol med disse beføjelser for at sikre både overholdelse af den institutionelle ligevægt i det retlige EF-system og beskyttelse af interesserne for de tredjeparter, der berøres af forvaltningsorganets beslutninger. Disse rammer sikres for det første af lovgivningsmyndigheden gennem de bestemmelser, der er fastsat ved denne forordning, og i givet fald gennem forordningerne om de EF-programmer, som forvaltningsorganet medvirker til at forvalte. For det andet gennem de betingelser, kriterier, parametre og bestemmelser, som Kommissionen fastsætter i den retsakt, hvorved den uddelegerer opgaver til forvaltningsorganet (fuldmagtsakten), og som ligeledes skal indeholde kontrolbestemmelser, der kan gøre det muligt for de programansvarlige tjenestegrene i Kommissionen at sikre, at forvaltningsorganet fungerer tilfredsstillende. Og for det tredje ved at organets årlige arbejdsprogram forventes at overholde den programlægning, som Kommissionen har foretaget i overensstemmelse med de pågældende programforordninger.

3.8. Der foreslås endvidere indført en kontrolordning for forvaltningsorganet: Den politiske kontrol varetages af Europa-Parlamentet, der skal meddele decharge for driftsbudgettets gennemførelse, og af Kommissionen, som igen er ansvarlig over for de øvrige institutioner: Såvel Kommissionens interne revisor som Revisionsretten skal kontrollere, at de interne kontrolsystemer i organet fungerer korrekt og tilfredsstillende. Svig skal forebygges via Det Europæiske Kontor for Bekæmpelse af Svig (OLAF), og endelig kan EF-Domstolen prøve lovligheden af organets akter.

Budget- og finansordning

3.9. På det budgetmæssige og finansielle område skal forvaltningsorganets budget udelukkende omfatte organets driftsudgifter. Hovedparten af indtægterne på dette budget skal udgøres af et årligt tilskud, som budgetmyndigheden vedtager på forslag fra Kommissionen. Dette tilskud forventes at svare til en bestemt procentdel af den årlige tildeling til de programmer, som organet medvirker til at forvalte, og at være proportionalt med omfanget af de opgaver, der overdrages til organet. Dette budget vil blive administreret efter en ad hoc-finansforordning inspireret af finansforordningen vedrørende det almindelige budget, og budgettet opstilles af Kommissionen efter udtalelse fra Revisionsretten.

3.10. Hvad angår aktionsbevillingerne til de programmer, som forvaltningsorganet medvirker til at forvalte, forbliver de opført på Den Europæiske Unions almindelige budget, og de administreres i overensstemmelse med finansforordningen vedrørende dette budget. Dette giver helt klart Kommissionen hele ansvaret for gennemførelsen af disse bevillinger over for budgetmyndigheden, og de bevarer derved hele den betydning, som de har i henhold til traktatens artikel 274.

Direktion, personale og hjemsted

3.11. Med hensyn til kompetencefordelingen i forvaltningsorganets ledelse er det direktøren, der har ansvaret for organets drift og for den operative EF-programforvaltning.

3.12. Styrelseskomitéen vedtager det årlige arbejdsprogram og overvåger organets virksomhed.

3.13. Forvaltningsorganets personale skal være omfattet af vedtægtsbestemmelserne for "øvrige ansatte". Ledelsesopgaverne vil blive varetaget af embedsmænd udstationeret af Kommissionen. Da forvaltningsorganets opgave er at medvirke ved forvaltningen af programmer med en begrænset varighed, synes det hensigtsmæssigt, at både stillingerne og kontrakterne for organets personale bliver af midlertidig karakter.

3.14. Hvad organets hjemsted angår, må der tages hensyn til, at der skal være en løbende, intensiv samarbejdskontakt mellem organet og Kommissionen for at sikre en effektiv EF-programforvaltning. Det er derfor rimeligt at placere organet på Kommissionens tjenestested.

Programmer finansieret over andre kilder end det almindelige budget

3.15. Forvaltningen af de programmer, der ikke finansieres over det almindelige budget, nødvendiggør en særlig bestemmelse. Retsgrundlaget for disse programmer udviser nemlig nogle forskelle i forhold til retsgrundlaget for de egentlige EF-programmer, men der er også væsentlige lighedspunkter i de to programkategoriers gennemførelsesfaser, bl.a. med hensyn til Kommissionens rolle. Det foreslås derfor, at Kommissionen kan benytte forvaltningsorganet på de i denne forordning fastsatte betingelser under overholdelse - med de fornødne ændringer - af de regler og procedurer, der er fastsat i de særlige retsgrundlag, der gælder for programmer uden for det almindelige budget.

Kommissionens rolle

3.16. Det forvaltningsorgan, der er emnet for dette forslag til forordning, adskiller sig på nogle punkter fra de nuværende EF-organer/agenturer.

På det institutionelle plan ligger den mest udtalte forskel i den meget betydelige rolle, som Kommissionen spiller med hensyn til forvaltningsorganets organisation og drift.

3.17. Kommissionen træffer således beslutning om at oprette sådanne forvaltningsorganer, bistået af et udvalg bestående af repræsentanter for medlemsstaterne, når der opstår et behov for at oprette et sådant organ til at administrere et eller flere EF-programmer. Det er ligeledes Kommissionen, der i de konkrete retsakter, hvorved beføjelserne uddelegeres, præciserer rækkevidden af de opgaver, der overdrages til organet, og samtidig fastsætter den de betingelser, kriterier, parametre og regler, der skal gælde for udførelsen af disse opgaver.

Selv om forvaltningsorganet har forvaltningsautonomi, vil det være underlagt en streng kontrol fra Kommissionen, som dels skal udnævne direktøren og styrelseskomitéens medlemmer, dels bestemme indholdet af organets arbejdsprogram.

3.18. Kommissionens fremtrædende rolle er berettiget som følge af den særlige karakter af de opgaver, der påtænkes overdraget til forvaltningsorganet.

Dette organs eneste formål er nemlig at medvirke ved forvaltningen af EF-programmer. Denne forvaltning hører imidlertid under Kommissionens egen kompetence: dels overlader retsakterne om disse programmer det til Kommissionen at vedtage relevante gennemførelsesforanstaltninger, dels finansieres disse programmers gennemførelse af bevillinger, hvis gennemførelse Kommissionen i henhold til traktatens artikel 274 er direkte ansvarlig for over for budgetmyndigheden.

3.19. Det følger heraf, at forvaltningsorganet fortrinsvis bør betragtes som et instrument, der bistår Kommissionen ved udførelsen af dennes administrative opgaver. Dette indebærer, at beslutningsprocessen ikke er blevet mere kompliceret. For at Kommissionen kan påtage sig det ansvar, den har over for de øvrige institutioner, er det endvidere nødvendigt, at den kan opretholde en passende kontrol med forvaltningsorganets virksomhed. Hvis de påtænkte relationer mellem Kommissionen og disse forvaltningsorganer gøres mere indviklede gennem anderledes ledelses- eller kontrolregler, ville det forstyrre den logik, som nærværende forslag til forordning har indbygget i systemet.

3.20. Det skal ikke desto mindre bemærkes, at de beføjelser, som Kommissionen har fået overdraget, og de opgaver, som forvaltningsorganet har fået tildelt efter nærværende forslag, ikke på nogen måde griber ind i andre institutioners prærogativer og kompetence.

Oprettelsen af et forvaltningsorgan strider ikke mod de vilkår, som lovgiveren har fastsat for udøvelsen af de gennemførelsesbeføjelser, der tillægges Kommissionen, navnlig i komitologiafgørelsen.

4. Valg af retsgrundlag

EF-programmernes gennemførelse opfylder målsætningerne i traktatens artikel 2 og 3. Imidlertid indeholder traktaten ikke andre beføjelser til vedtagelse af nærværende forordning end dem, der findes i artikel 308, som derfor er det nødvendige retsgrundlag for vedtagelse af forslaget.

5. Subsidiaritet og proportionalitet

I visse tilfælde skal forvaltningen af et EF-program (betragtet under ét eller for visse af de dele, det består af) foregå på EF-plan, enten som følge af programmets karakter, eller fordi de forventede målsætninger kun effektivt kan opfyldes i tilstrækkelig omfang, når der benyttes nationale organer. Retsakten vedrørende organets vedtægter har en EF-dimension og skal have forordningens generelle, bindende form, uden at man derved går videre, end hvad der er nødvendigt for at opfylde målsætningerne.

6. Kommentarer til artiklerne

I artikel 1 fastsættes hovedformålet med forslaget til forordning, nemlig fastlæggelse af forvaltningsorganernes vedtægter.

I artikel 2 defineres to af hovedbegreberne i forslaget, nemlig forvaltningsorgan og EF-program.

Ifølge artikel 3 overdrages beføjelsen til at oprette og nedlægge individuelle forvaltningsorganer til Kommissionen, som bistås af et forskriftsudvalg. Det præciseres eksplicit i den pågældende bestemmelse, at alle oprettede forvaltningsorganer skal have de almindelige vedtægter, der er fastsat i forslaget til forordning. Bestemmelsen åbner ligeledes mulighed for, at det i en beslutning om oprettelse af et forvaltningsorgan fastsættes, hvor længe organet skal eksistere, samt at enhver beslutning om at nedlægge et organ nødvendigvis skal indeholde likvidationsbetingelserne.

I artikel 4 betegnes forvaltningsorganet som et EF-organ, der skal yde offentlige tjenester, og endvidere fastslås organets status som juridisk person og dets rets- og handleevne.

Artikel 5 anbefaler, at de enkelte forvaltningsorganer får hjemsted på et af Kommissionens tjenestesteder, således at der løbende kan være det intensive samarbejde, der er nødvendigt mellem tjenestegrenene og organet. Det fastsættes endvidere, at et forvaltningsorgan kan oprette underafdelinger i andre lande for bedre at kunne varetage de opgaver, det har fået tildelt.

I artikel 6 anføres de opgaver, som forvaltningsorganerne kan få overdraget i forbindelse med forvaltningen af EF-programmer. Opgaver, der omfatter skøn på grundlag af politiske beslutninger, er på forhånd udelukket. Til gengæld kan forvaltningsorganet få følgende opgaver: indsamling, analyse og videregivelse af sådanne oplysninger til Kommissionen, som kan benyttes til at målrette den pågældende programgennemførelse, udarbejdelse af anbefalinger til Kommissionen i forbindelse med gennemførelsen af disse programmer, forvaltning af de forskellige faser i de specifikke projekter, som er led i et program, hvilket kan indebære, at Kommissionen uddelegerer den relevante beslutningsmyndighed, og endelig gennemførelse af retsakterne om budgetgennemførelsen og af foranstaltninger i tilknytning til iværksættelsen af de omtalte specifikke projekter. Det præciseres, at det er nødvendigt med en retsakt fra Kommissionen om uddelegering af beføjelser, for at de pågældende opgaver kan overdrages til forvaltningsorganet. En sådan retsakt skal fastsætte de betingelser, kriterier, parametre og regler, som forvaltningsorganet skal overholde ved udførelsen af disse opgaver, samt de kontrolforanstaltninger, som de pågældende tjenestegrene i Kommissionen skal gennemføre for at sikre, at forvaltningsorganet fungerer tilfredsstillende.

Artikel 7 fastsætter, at organet ledes af en styrelseskomité og en direktør, og at personalet er under direktørens myndighed.

I artikel 8 fastsættes metoden til udpegning af styrelseskomitéen og dennes funktionstid. Denne artikel omhandler ligeledes udnævnelsen af komitéens formand, mødeindkaldelse og afstemningsregler for komitéen.

Artikel 9 fastsætter styrelseskomitéens opgaver, af hvilke bør nævnes vedtagelse af forvaltningsorganets årlige arbejdsprogram, der skal overholde Kommissionens programlægning, vedtagelse af organets driftsbudget samt alle andre beslutninger vedrørende den almindelige organisering og overvågning af organets aktiviteter.

Artikel 10 omhandler udnævnelsen af direktøren og dennes funktionstid. Det præciseres, at Kommissionen som direktør skal vælge en tjenestemand som defineret i ordningerne og forordningerne for tjenestemænd og øvrige ansatte ved De Europæiske Fællesskaber.

Artikel 11 fastsætter direktørens opgaver, hvoraf skal nævnes, at han repræsenterer forvaltningsorganet, deltager uden stemmeret i styrelseskomitéens møder og forbereder komitéens beslutninger, står for gennemførelsen af organets årlige arbejdsprogram og for den konkrete gennemførelse af foranstaltningerne i forbindelse med forvaltningen af de EF-programmer, der er uddelegeret til organet, forbereder og gennemfører organets driftsbudget. Endelig har han ansvaret for alle organets personaleanliggender.

Artikel 12 fastsætter principperne for forvaltningsorganets driftsbudget, og endvidere ydelsen af tilskud over Den Europæiske Unions almindelige budget. Det angives, hvilken karakter stillingsfortegnelsen har, og at der er tale om midlertidige stillinger.

Artikel 13 fastsætter proceduren for driftsbudgettets opstilling: Direktøren udarbejder forslaget, der godkendes af styrelseskomitéen og forelægges for Kommissionen. Derefter fremsætter Kommissionen et forslag - efter efterprøvning af dettes overensstemmelse med den årlige planlægning - om tilskud i det foreløbige budgetforslag, budgetmyndigheden godkender tilskuddet, og styrelseskomitéen foretager den endelige godkendelse af driftsbudgettet afhængigt af, hvilket tilskud budgetmyndigheden vedtager til slut. Kommissionen foreslår som årligt tilskud en bestemt procentdel af EF-programmernes årlige finansielle tildeling til den forvaltning, som forvaltningsorganet deltager i.

I artikel 14 fastsættes det, at organets direktør har ansvaret for driftsbudgettets gennemførelse, og at han står til regnskab for sin forvaltning over for Europa-Parlamentet, Kommissionen og styrelseskomitéen. Senest to år efter det omhandlede regnskabsår meddeler Europa-Parlamentet forvaltningsorganet decharge for dette budgets gennemførelse.

Artikel 15 fastsætter, at Kommissionen, bistået af et forskriftsudvalg og efter udtalelse fra Revisionsretten, vedtager den finansforordning, som forvaltningsorganerne skal anvende ved gennemførelsen af deres driftsbudget. Denne finansforordning er så vidt muligt inspireret af finansforordningen vedrørende De Europæiske Fællesskabers almindelige budget.

Det præciseres i artikel 16, at aktionsbevillingerne til de programmer, som forvaltningsorganet hjælper med til at forvalte, er opført på Den Europæiske Unions almindelige budget og ikke på forvaltningsorganets driftsbudget, selv i det tilfælde, hvor Kommissionen har uddelegeret opgaver i forbindelse med budgetgennemførelsen til forvaltningsorganet. I et sådant tilfælde er forvaltningsorganets direktør delegeret anvisningsberettiget og skal overholde bestemmelserne i finansforordningen vedrørende De Europæiske Fællesskabers almindelige budget.

Ifølge artikel 17 skal forordningen ligeledes gælde for uddelegeringen af opgaver til et forvaltningsorgan med henblik på forvaltning af programmer, der finansieres gennem andre kilder end Den Europæiske Unions almindelige budget. Der skal i den forbindelse tages hensyn til det særlige retsgrundlag, der gælder for disse programmer, bl.a. for så vidt angår opstillingen af organets driftsbudget og finansforordningen vedrørende de aktionsbevillinger, som organet har fået til opgave at administrere.

Artikel 18 omhandler forvaltningsorganets personale, og det præciseres, at dette personale består af udstationerede EF-tjenestemænd og midlertidigt ansatte, der rekrutteres direkte af forvaltningsorganet. Den retlige ordning, der gælder herfor, er ordningerne og forordningerne for tjenestemænd og øvrige ansatte ved De Europæiske Fællesskaber, hvortil styrelseskomitéen efter aftale med Kommissionen fastsætter gennemførelsesbestemmelser. Protokollen vedrørende De Europæiske Fællesskabers privilegier og immuniteter gælder for såvel organet som dets personale.

I artikel 19 opregnes de kontroller, som forvaltningsorganet er omfattet af, nemlig den kontrol, der udføres af Kommissionens interne revisor, som rapporterer til både Kommissionen og selve organet, OLAF's kontrol på grundlag af den interinstitutionelle aftale om de interne undersøgelser samt Revisionsrettens kontrol i overensstemmelse med traktatens artikel 248.

Artikel 20 omhandler ordningen for organets ansvar i kontraktforhold samt for organets ansvar uden for kontraktforhold og fastsætter, at Domstolen har kompetence til at påkende sager vedrørende sidstnævnte ansvar.

Artikel 21 udstrækker anvendelsen af den prøvelse af lovligheden af Kommissionens retsakter, som Domstolen gennemfører i henhold til traktatens artikel 230, til også at gælde for de af forvaltningsorganets akter, der har bindende retsvirkninger.

I artikel 22 fastsættes ordningen for aktindsigt i forvaltningsorganets dokumenter, idet der henvises analogt til de bestemmelser, der vil blive indført med henblik på gennemførelsen af traktatens artikel 255. Styrelseskomitéen fastsætter de bestemmelser, der bliver nødvendige som gennemførelsesbestemmelser i det første år af forvaltningsorganets levetid. Den pågældende artikel indfører ligeledes tavshedspligt for styrelseskomitéens medlemmer, direktøren, forvaltningsorganets personale og alle andre personer, der deltager i organets aktiviteter.

Artikel 23 indfører et "forvaltningsorganudvalg", der er det forskriftsudvalg, som bistår Kommissionen under vedtagelsen af gennemførelsesbestemmelserne til forordningen. Der henvises til artikel 5 i afgørelse 1999/468/EF for så vidt angår den procedure, der skal anvendes.

Artikel 24 indeholder den klassiske bestemmelse om forordningens ikrafttræden, og her fastsættes denne dato til at være tredjedagen efter offentliggørelsen.

2000/0337 (CNS)

Forslag til

RÅDETS FORORDNING (EF) Nr. .../....

om vedtægterne for de forvaltningsorganer, der skal administrere opgaver i forbindelse med EF-programmerne

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2], og

[2] EFT C

ud fra følgende betragtninger:

(1) Lovgiveren indfører et stigende antal programmer på de mest forskellige områder til fordel for forskellige kategorier af modtagere inden for rammerne af de foranstaltninger, der er fastsat i traktatens artikel 3 (EF-programmer). Kommissionen skal normalt varetage gennemførelsen af disse programmer.

(2) Gennemførelsen af de pågældende EF-programmer finansieres i det mindste delvist over bevillinger, der er opført på Den Europæiske Unions almindelige budget. Kommissionen er i henhold til traktatens artikel 274 ansvarlig for gennemførelsen af dette budget.

(3) For at Kommissionen kan påtage sig sit fulde ansvar over for de øvrige institutioner og borgerne, må den prioritere sine institutionelle opgaver. Den bør derfor kunne uddelegere visse opgaver i forbindelse med forvaltningen af EF-programmerne til tredjeparter. I øvrigt kan eksternaliseringen af visse forvaltningsopgaver være et hurtigt og effektivt middel til at nå disse EF-programmers målsætninger.

(4) Eksternaliseringen af forvaltningsopgaverne skal ske under overholdelse af de begrænsninger, der er en følge af det institutionelle system, der er indført ved traktaten. Dette indebærer, at eksternaliseringen ikke kan omfatte opgaver, som ifølge traktaten påhviler institutionerne, og som indebærer, at der skal udøves et skøn, når politiske beslutninger skal føres ud i livet.

(5) Eksternalisering kan benyttes på betingelse af, at der foretages en analyse, som tager hensyn til flere faktorer (lønsomhed, herunder en evaluering af omkostninger, der er en følge af kontrollen og samordningen, effektiv og fleksibel gennemførelse af de eksternaliserede opgaver, forenkling af procedurerne, kort afstand mellem den eksternaliserede opgave og de endelige modtagere, Fællesskabet skal klart fremstå som programpromotoren, og endelig opretholdelse af et passende niveau af knowhow inden for Kommissionen).

(6) En form for eksternalisering består i at oprette fællesskabsretlige organer med status som juridiske personer (forvaltningsorganer).

(7) For at sikre homogeniteten for forvaltningsorganerne på institutionelt plan bør der ved lovgivning indføres vedtægter, herunder visse hovedregler for struktur, opgaver, funktioner, budgetordning, kontrol og ansvarsfordeling.

(8) Kommissionen kan som ansvarlig institution for gennemførelsen af de forskellige EF-programmer vurdere, hvorvidt og i hvilket omfang et forvaltningsorgan bør overdrages forvaltningsopgaver i forbindelse med et eller flere konkrete EF-programmer. Overdragelsen af opgaver til et forvaltningsorgan fritager ikke Kommissionen for det ansvar, den har ifølge traktaten, særlig artikel 274. Den må derfor kunne fastsætte præcise rammer for forvaltningsorganets virksomhed og sikre en effektiv kontrol med organets arbejdsgange, især ledelsesfunktionerne.

(9) Dette indebærer, at Kommissionen skal have beføjelse til at oprette (og i givet fald nedlægge) et forvaltningsorgan ifølge de vedtægter, som lovgiveren har fastsat. Da beslutningen om at oprette et forvaltningsorgan er en generel foranstaltning som defineret i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [3], bør denne beslutning træffes efter forskriftsproceduren i artikel 5 i nævnte afgørelse.

[3] EFT L 184 af 17.7.1999, s. 23.

(10) Kommissionen skal ligeledes kunne udnævne medlemmerne af forvaltningsorganets styrelseskomité samt dets direktør, således at Kommissionen ikke mister kontrollen over de opgaver, der hører under dens egne beføjelser, når den uddelegerer dem til forvaltningsorganet.

(11) Endelig skal forvaltningsorganet i sin virksomhed fuldt ud respektere den planlægning, som Kommissionen fastlægger for EF-programmerne, i forbindelse med den forvaltning, som dette organ deltager i. Forvaltningsorganets årlige arbejdsprogram skal forelægges for Kommissionen til godkendelse.

(12) For at sikre en effektiv eksternalisering, der fuldt ud får gavn af den ekspertise, som forvaltningsorganet kan tilføre, bør Kommissionen kunne overlade dette organ nogle eller alle gennemførelsesopgaver vedrørende et eller flere EF-programmer, bortset fra opgaver, der indebærer, at der skal udøves et skøn, når politiske beslutninger skal føres ud i livet. De opgaver, der således kan uddelegeres, omfatter forvaltningen af nogle eller alle faser af et specifikt projekts forløb, vedtagelsen af de nødvendige budgetgennemførelsesakter, indsamlingen og behandlingen af data, der skal fremsendes til Kommissionen, og udarbejdelsen af anbefalinger til Kommissionen.

(13) Forvaltningsorganets budget skal kun finansiere organets driftsudgifter, og derfor bør dets midler hovedsagelig stamme fra en af budgetmyndigheden fastsat procentdel af den finansielle tildeling til de EF-programmer, som forvaltningsorganet deltager i forvaltningen af.

(14) For at sikre overholdelsen af traktatens artikel 274 skal EF-programmernes aktionsbevillinger til den forvaltning, som forvaltningsorganet tager del i, fortsat opføres på Den Europæiske Unions almindelige budget, og bevillingsanvendelsen skal ske ved direkte kontering i det almindelige budget. De finansielle transaktioner vedrørende disse bevillinger skal ske efter bestemmelserne i finansforordningen vedrørende De Europæiske Fællesskabers almindelige budget.

(15) Forvaltningsorganet skal kunne varetage opgaver i forbindelse med forvaltningen af programmer, der finansieres over andre midler end dem, der hidrører fra Den Europæiske Unions almindelige budget. I sådanne tilfælde gælder bestemmelserne i denne forordning under hensyn til de særlige forhold, der er en følge af de pågældende programmers retsgrundlag.

(16) Målsætningen om, at forvaltningsorganets forvaltning skal være gennemskuelig og pålidelig, kræver, at der indføres en ekstern og intern kontrol af dets aktiviteter, at organet gøres ansvarligt for sine handlinger, og at offentligheden får aktindsigt i organets dokumenter efter principper og begrænsninger svarende til dem, der omhandles i traktatens artikel 255.

(17) Forvaltningsorganet skal løbende samarbejde intensivt med de tjenestegrene i Kommissionen, der har ansvaret for den EF-programforvaltning, organet deltager i. For at dette samarbejde kan foregå så gnidningsløst som muligt, bør hver enkelt forvaltningsorgans hjemsted ligge der, hvor Kommissionens tjenestegrene findes.

(18) Traktaten indeholder ikke andre beføjelser til vedtagelse af nærværende forordning end dem, der findes i artikel 308 -

UDSTEDT FØLGENDE FORORDNING:

Artikel 1

Formål

Formålet med denne forordning er at fastlægge vedtægterne for de forvaltningsorganer, hvortil Kommissionen i forbindelse med forvaltningen af EF-programmer på eget ansvar kan overdrage visse opgaver, hvis varetagelse den fører kontrol med.

Artikel 2

Definitioner

I denne forordning forstås der ved:

a) "forvaltningsorgan": en retlig enhed oprettet efter nærværende forordning

b) "EF-program": enhver foranstaltning eller række af foranstaltninger eller andre initiativer, der ifølge deres retsgrundlag eller budgetgodkendelse skal iværksættes af Kommissionen til fordel for en eller flere kategorier af bestemte modtagere, og som medfører udgiftsforpligtelser.

Artikel 3

Oprettelse og nedlæggelse

1. Kommissionen kan beslutte at oprette et forvaltningsorgan med henblik på uddelegering af visse opgaver i forbindelse med forvaltningen af et eller flere EF-programmer. I en sådan beslutning kan organets eksistensperiode fastsættes.

2. Hvis Kommissionen ikke længere finder det nødvendigt at benytte et forvaltningsorgan, den selv har oprettet, kan den beslutte at nedlægge det. I så tilfælde udpeger den to likvidatorer til at varetage organets likvidation. I samme beslutning fastsætter Kommissionen betingelserne for organets likvidation. Nettoresultatet konteres på Den Europæiske Unions budget.

3. Kommissionen vedtager de beslutninger, der omhandles i stk. 1 og 2, efter proceduren i artikel 23, stk. 2.

4. Alle forvaltningsorganer, der er oprettet efter stk. 1, skal opfylde bestemmelserne i denne forordning.

Artikel 4

Retlig status

1. Forvaltningsorganet er et EF-organ, der skal yde offentlige tjenester.

2. Forvaltningsorganet har status som en juridisk person. Det har i alle medlemsstater den mest vidtgående rets- og handleevne, som de nationale lovgivninger kan give sådanne organer. Organet kan bl.a. erhverve eller overdrage løsøre og fast ejendom og optræde som part i retssager.

Artikel 5

Hjemsted

Forvaltningsorganet har hjemsted på et af Kommissionens tjenestesteder. Det kan beslutte at oprette underafdelinger både på og uden for medlemsstaternes område, såfremt dette er nødvendigt for at sikre en bedre gennemførelse af de EF-programmer, det forvalter.

Artikel 6

Opgaver

Kommissionen kan for at nå målsætningen i artikel 3, stk. 1, overdrage forvaltningsorganet enhver opgave vedrørende gennemførelsen af et EF-program, bortset fra opgaver, der indebærer, at der skal udøves et skøn, når politiske beslutninger skal føres ud i livet.

De opgaver, der kan overdrages til forvaltningsorganet, kan blandt andet omfatte:

a) udarbejdelse af anbefalinger til Kommissionen vedrørende EF-programmets gennemførelse

b) styring af alle faser eller dele af faserne i specifikke projekter som led i EF-programmets gennemførelse og udøvelse af den dertil nødvendige kontrol baseret på relevante beslutninger, der er truffet i henhold til de af Kommissionen uddelegerede beføjelser

c) vedtagelse af de budgetgennemførelsesakter for indtægter og udgifter, der er nødvendige for EF-programmets gennemførelse, samt alle andre hertil knyttede foranstaltninger på grundlag af de af Kommissionen uddelegerede beføjelser

d) indsamling, analyse og fremsendelse til Kommissionen af alle de oplysninger, der er nødvendige for at målrette gennemførelsen af EF-programmet.

Kommissionen fastlægger i en retsakt om uddelegeringen de betingelser, kriterier, parametre og regler, som forvaltningsorganet skal overholde ved udførelsen af de ovenfor omhandlede opgaver, samt reglerne for den kontrol, som gennemføres af de tjenestegrene i Kommissionen, der har ansvaret for de EF-programmer, hvis forvaltning forvaltningsorganet deltager i.

Artikel 7

Struktur

1. Forvaltningsorganet administreres af en styrelseskomité og en direktør.

2. Direktøren har myndigheden over forvaltningsorganets personale.

Artikel 8

Styrelseskomité

1. Styrelseskomitéen består af fem medlemmer, som udpeges af Kommissionen.

2. Styrelseskomitéens funktionstid er mindst to år. Denne periode kan forlænges. Ved mandatets udløb eller ved fratrædelse beholder medlemmerne deres hverv, indtil deres mandat bliver fornyet, eller de bliver udskiftet.

3. Styrelseskomitéen udpeger en formand og en næstformand blandt sine medlemmer.

4. Styrelseskomitéen mødes mindst to gange om året efter indkaldelse fra formanden. Komitéen kan ligeledes indkaldes efter anmodning fra et simpelt flertal af medlemmerne eller på direktørens anmodning.

5. Ethvert medlem af styrelseskomitéen, som er forhindret i at deltage i et møde, kan lade sig repræsentere af et andet medlem med et særligt mandat for det pågældende møde. Et medlem kan kun repræsentere ét andet medlem. Hvis formanden er forhindret i at deltage i mødet, overtager næstformanden formandshvervet.

6. Styrelseskomitéens beslutninger vedtages med simpelt flertal af de afgivne stemmer. Ved stemmelighed er formandens stemme udslagsgivende.

Artikel 9

Styrelseskomitéens opgaver

1. Styrelseskomitéen vedtager selv sin forretningsorden.

2. På grundlag af et udkast, som direktøren forelægger med Kommissionens godkendelse, vedtager styrelseskomitéen senest i begyndelsen af hvert år det årlige arbejdsprogram for forvaltningsorganet. Dette program skal overholde den programlægning, som Kommissionen har fastlagt i akterne om udarbejdelsen af de gennemførelsesprogrammer, som forvaltningsorganet deltager i administrationen af.

Det årlige arbejdsprogram kan ændres undervejs efter samme procedure for at tage hensyn til blandt andet Kommissionens beslutninger vedrørende de pågældende EF-programmer. Foranstaltningerne i det årlige arbejdsprogram skal ledsages af et skøn over de nødvendige udgifter.

3. Styrelseskomitéen vedtager forvaltningsorganets driftsbudget efter proceduren i artikel 13.

4. Styrelseskomitéen træffer efter at have indhentet Kommissionens samtykke beslutning om accept af arv, donationer og tilskud fra andre kilder end Fællesskabet.

5. Styrelseskomitéen træffer beslutning om oprettelse af de i artikel 5 omhandlede underafdelinger af forvaltningsorganet.

6. Styrelseskomitéen fastsætter særlige bestemmelser for gennemførelsen af aktindsigten i forvaltningsorganets dokumenter, jf. artikel 22, stk. 1.

7. Styrelseskomitéen vedtager senest den 31. marts hvert år årsberetningen om forvaltningsorganets aktiviteter i det foregående år og om deres finansiering.

8. Styrelseskomitéen påtager sig de andre opgaver, den tildeles ved denne forordning.

Artikel 10

Direktør

1. Organets direktør udnævnes af Kommissionen, som til dette formål udpeger en tjenestemand som defineret i ordningerne og forordningerne for tjenestemænd og øvrige ansatte ved De Europæiske Fællesskaber.

2. Direktørens funktionstid er fire år. Dette mandat kan fornys. Efter udtalelse fra styrelseskomitéen kan Kommissionen afslutte direktørens funktionstid, inden hans mandat udløber.

Artikel 11

Direktørens opgaver

1. Direktøren repræsenterer forvaltningsorganet. Han varetager administrationen.

2. Direktøren forbereder styrelseskomitéens arbejde, bl.a. udarbejder han udkastet til forvaltningsorganets årlige arbejdsprogram. Han deltager uden stemmeret i styrelseskomitéens arbejde.

3. Direktøren står for gennemførelsen af forvaltningsorganets årlige arbejdsprogram. Han er blandt andet ansvarlig for udførelsen af de opgaver, der omhandles i artikel 6, og i den forbindelse træffer han de relevante afgørelser. Han er forvaltningsorganets delegerede anvisningsberettigede for gennemførelsen af aktionsbevillingerne til de programmer, hvis administration forvaltningsorganet deltager i, og hvis budget Kommissionen har givet organet fuldmagt til at gennemføre.

4. Direktøren udarbejder indtægts- og udgiftsoverslag og gennemfører som anvisningsberettiget forvaltningsorganets driftsbudget i overensstemmelse med den i artikel 15 omhandlede finansforordning.

5. Direktøren har ansvaret for udarbejdelsen og offentliggørelsen af de rapporter, som forvaltningsorganet skal forelægge for Kommissionen. Det drejer sig bl.a. om årsberetningen om forvaltningsorganets aktiviteter, jf. artikel 9, stk. 7, og om alle andre almindelige eller særlige rapporter, som Kommissionen anmoder forvaltningsorganet om.

6. Direktøren har med hensyn til forvaltningsorganets personale de beføjelser, der følger af vilkårene for de øvrige ansatte ved De Europæiske Fællesskaber, og beføjelse til at indgå ansættelseskontrakter. Han varetager endvidere alle andre personaleanliggender i forvaltningsorganet.

Artikel 12

Driftsbudget

1. Hvert regnskabsår, der er sammenfaldende med kalenderåret, udarbejdes der overslag over alle forvaltningsorganets indtægter og udgifter, der opføres på organets driftsbudget, der indeholder den stillingsfortegnelse, der er forelagt for budgetmyndigheden. I stillingsfortegnelsen, der kun omfatter midlertidige stillinger, angives antallet af personer, som forvaltningsorganet beskæftiger, fordelt på lønklasser og kategorier, i det pågældende regnskabsår.

2. Forvaltningsorganets driftsbudget balancerer med hensyn til indtægter og udgifter.

3. Forvaltningsorganets indtægter omfatter uden i øvrigt at foregribe andre indtægter et tilskud opført på Den Europæiske Unions almindelige budget.

Artikel 13

Opstilling af driftsbudget

1. Direktøren opstiller hvert år et forslag til forvaltningsorganets driftsbudget med angivelse af driftsudgifterne for det efterfølgende regnskabsår. Han forelægger dette forslag for styrelseskomitéen.

2. Styrelseskomitéen vedtager senest den 1. marts hvert år forslaget til næste års driftsbudget, som forelægges Kommissionen.

3. På basis af dette budgetforslag foreslår Kommissionen under hensyn til sin planlægning for de EF-programmer, hvis forvaltning forvaltningsorganet deltager i, at der som led i budgetproceduren afsættes et årligt tilskud til forvaltningsorganets driftsbudget svarende til en vis procentsats af den årlige finansielle tildeling til de pågældende programmer.

4. På basis af det årlige tilskud, som den kompetente budgetmyndighed fastlægger, vedtager styrelseskomitéen i begyndelsen af hvert regnskabsår, samtidig med arbejdsprogrammet, forvaltningsorganets driftsbudget, der justeres med de forskellige bidrag til forvaltningsorganet og midlerne fra andre kilder.

Artikel 14

Driftsbudgettets gennemførelse og godkendelse

1. Direktøren gennemfører forvaltningsorganets driftsbudget.

2. Direktøren forelægger senest den 31. marts hvert år Europa-Parlamentet, Revisionsretten, Kommissionen og styrelseskomitéen detaljerede regnskaber over alle indtægter og udgifter i det foregående regnskabsår.

3. Europa-Parlamentet meddeler inden den 30. april i år n+2 forvaltningsorganet decharge for driftsbudgettets gennemførelse.

Artikel 15

Finansforordningen vedrørende driftsbudgettet

Finansforordningen vedrørende forvaltningsorganets driftsbudget vedtages af Kommissionen efter udtalelse fra Revisionsretten efter proceduren i artikel 23, stk. 2, under overholdelse af artikel 142 i finansforordningen vedrørende De Europæiske Fællesskabers almindelige budget [4].

[4] EFT L 356 af 31.12.1977, s. 1. Forordningen er senest ændret ved Rådets forordning (EF, EKSF, Euratom) nr. 2673/1999.

Artikel 16

Finansforordningen vedrørende aktionsbevillingerne

1. Når Kommissionen i henhold til bestemmelserne i artikel 6, litra c), har uddelegeret opgaver til forvaltningsorganet i forbindelse med budgetgennemførelsen af aktionsbevillingerne til EF-programmerne, forbliver disse bevillinger opført på Den Europæiske Unions almindelige budget, og deres gennemførelse sker ved direkte kontering i dette budget.

2. Direktøren er forvaltningsorganets delegerede anvisningsberettigede for så vidt angår gennemførelsen af disse aktionsbevillinger, og skal i den forbindelse overholde finansforordningen vedrørende De Europæiske Fællesskabers almindelige budget.

Artikel 17

Programmer finansieret gennem andre kilder end det almindelige budget

Bestemmelserne i artikel 13 og 16 foregriber ikke de specifikke bestemmelser, der er fastsat i medfør af retsgrundlagene for de programmer, der finansieres gennem andre kilder end Den Europæiske Unions almindelige budget.

Artikel 18

Personale

1. Forvaltningsorganets personale er omfattet af ordningerne og forordningerne for tjenestemænd og øvrige ansatte ved De Europæiske Fællesskaber. Styrelseskomitéen fastsætter efter aftale med Kommissionen de nødvendige gennemførelsesbestemmelser.

2. Forvaltningsorganets personale består dels af EF-ansatte, som er udstationeret af institutionerne og tilknyttet forvaltningsorganet som midlertidigt ansatte, dels af andre ansatte, der rekrutteres af forvaltningsorganet.

3. Protokollen vedrørende De Europæiske Fællesskabers privilegier og immuniteter gælder for forvaltningsorganet samt dettes personale, jf. stk. 2.

Artikel 19

Kontrol

1. Over for forvaltningsorganet har Kommissionens interne revisor og finansinspektør samme beføjelser og samme funktioner, som de har over for Kommissionens tjenestegrene.

Revisoren rapporterer sine konstateringer og anbefalinger til både Kommissionen og forvaltningsorganet. Disse gennemfører anbefalingerne ifølge deres respektive beføjelser.

2. Så snart forvaltningsorganet er oprettet, tiltræder det den interinstitutionelle aftale om de interne undersøgelser, der foretages af Det Europæiske Kontor for Bekæmpelse af Svig (OLAF) [5]. Styrelseskomitéen formaliserer denne tiltrædelse og vedtager de bestemmelser, der er nødvendige for at lette gennemførelsen af OLAF's interne undersøgelser.

[5] EFT L 136 af 31.5.1999, s. 15.

3. Revisionsretten reviderer forvaltningsorganets regnskaber i overensstemmelse med traktatens artikel 248.

4. Enhver akt fra forvaltningsorganet, herunder enhver beslutning og kontrakt, som dette organ indgår, skal udtrykkeligt indeholde en bestemmelse om, at Kommissionens interne revisor, OLAF og Revisionsretten kan kontrollere sagsakterne om nødvendigt på stedet, dvs. også hos de endelige modtagere af midler og i givet fald hos de formidlende organer, der distribuerer midlerne.

Artikel 20

Ansvar

1. Forvaltningsorganets ansvar i kontraktforhold reguleres ved den lov, der gælder for den pågældende kontrakt.

2. Hvad ansvar uden for kontraktforhold angår, skal forvaltningsorganet ifølge den almindelige lovgivning i medlemsstaterne erstatte skader, som forårsages af organet selv eller dets ansatte under udførelsen af deres hverv. EF-Domstolen har kompetence til at påkende sådanne skadeserstatningssager.

Artikel 21

Legalitetskontrol

EF-Domstolen prøver lovligheden af de af forvaltningsorganets akter, der har bindende retsvirkning, på samme betingelser og efter samme regler som dem, der er fastsat i traktatens artikel 230 for prøvelse af lovligheden af Kommissionens retsakter.

Artikel 22

Aktindsigt og fortrolighed

1. Enhver unionsborger og alle fysiske og juridiske personer, der har bopæl eller hjemsted i en medlemsstat, har ret til aktindsigt i forvaltningsorganets dokumenter på samme betingelser og med samme begrænsninger som dem, der er fastsat i Europa-Parlamentets og Rådets forordning (EF) nr. --/200- af -- ------ 200- om aktindsigt i dokumenter [6].

[6] Forslag til Europa-Parlamentets og Rådets forordning om aktindsigt i dokumenter fra Europa-Parlamentet, Rådet og Kommissionen (KOM(2000)30 endelig udg./2 af 21.2.2000).

De særlige bestemmelser, der er nødvendige for gennemførelsen af denne aktindsigt, vedtages af styrelseskomitéen senest i løbet af det første år efter forvaltningsorganets oprettelse.

2. Styrelseskomitéens medlemmer, direktøren og medlemmerne af personalet - også når deres respektive hverv er ophørt - samt alle personer, der deltager i forvaltningsorganets aktiviteter, må ikke videregive oplysninger, der er omfattet af tavshedspligt.

Artikel 23

Udvalgsprocedure

1. Kommissionen bistås af et udvalg betegnet "Forvaltningsorganudvalget", der består af repræsentanter for medlemsstaterne, og som har Kommissionens repræsentant som formand.

2. Hvis der henvises til dette stykke, anvendes forskriftsproceduren i artikel 5 i afgørelse 1999/468/EF under overholdelse af bestemmelserne i denne afgørelses artikel 7.

3. Den periode, der omhandles i artikel 5, stk. 6, i afgørelse 1999/468/EF, fastsættes til tre måneder.

Artikel 24

Ikrafttræden

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand